b'\n_START_ARTICLE_\nVincent-Marie Vi\xc3\xa9not de Vaublanc\n_START_SECTION_\nFormaci\xc3\xb3 cl\xc3\xa0ssica militar sota l\'antic R\xc3\xa8gim\n_START_PARAGRAPH_\nOriginari d\'una fam\xc3\xadlia noble de Borgonya, va ser el fill gran del major Vivant-Fran\xc3\xa7ois Vi\xc3\xa9not de Vaublanc, comandant del Fort Saint-Louis a Fort-Dauphin. Nasqu\xc3\xa9 i cresqu\xc3\xa9 a Saint-Domingue, i no fou fins que tingu\xc3\xa9 set anys que pos\xc3\xa0 el peu a la Fran\xc3\xa7a europea. Un cop acabats els estudis militars a l\'\xc3\x89cole de cadets de La Fl\xc3\xa8che i a l\'\xc3\x89COLE MILITAIRE de Par\xc3\xads de 1770 a 1774, el comte de Proven\xc3\xa7a, el futur Llu\xc3\xads XVIII el condecor\xc3\xa0 amb l\'orde de Saint-Lazare abans d\'acabar l\'escola._NEWLINE_Entr\xc3\xa0 com a sotstinent al regiment del Sarre, propietat del duc de La Rochefoucault i del qual el seu oncle era tinent coronel. Entre els anys 1776 i 1782 s\'establ\xc3\xad a Metz, Rouen i Lilla. M\xc3\xa9s tard obtingu\xc3\xa9 un perm\xc3\xads de servei per anar a Santo Domingo, on es f\xc3\xa9u c\xc3\xa0rrec del negoci familiar. All\xc3\xa0 es cas\xc3\xa0 amb Charlotte de Fontenelle, amb qui tingu\xc3\xa9 una filla. Quan torn\xc3\xa0 a Fran\xc3\xa7a compr\xc3\xa0 el t\xc3\xadtol de lloctinent dels mariscals de Fran\xc3\xa7a (en aquest cas \xc3\xa9s un t\xc3\xadtol de propietari i cultivador) a Dammarie-les-Lys prop de Melun._NEWLINE_Gr\xc3\xa0cies a l\'esmentat t\xc3\xadtol, que consistia a conciliar els gentilhomes en cas de disputa, conegu\xc3\xa9 un bon nombre d\'arist\xc3\xb2crates de la regi\xc3\xb3. Aix\xc3\xad mateix, es dedic\xc3\xa0 a l\'agricultura, les lletres i les arts.\n_START_SECTION_\nRol pol\xc3\xadtic sota la Revoluci\xc3\xb3\n_START_PARAGRAPH_\nSedu\xc3\xaft per les noves idees de la Revoluci\xc3\xb3 Francesa, estudi\xc3\xa0 pol\xc3\xadtica i esdevingu\xc3\xa9 membre de la noblesa de bailliage de Melun l\'any 1789. L\'escolliren secretari de l\'assemblea, sota la presid\xc3\xa8ncia de Louis-Marthe de Gouy d\'Arsy, gran batlle de Melun, i del qual tamb\xc3\xa9 n\'era membre el mariner i explorador Bougainville. Aquesta assemblea tenia com a funci\xc3\xb3 principal escriure un llibre de queixes al Rei, aix\xc3\xad com nomenar un diputat per l\'Estat General. Recolz\xc3\xa0 la candidatura de Fr\xc3\xa9teau de Saint Just, elegit diputat de la noblesa pel batlle de Melun, i que m\xc3\xa9s tard esdevingu\xc3\xa9 membre de l\'Assemblea constituent de 1789._NEWLINE_L\'any 1790, cridaren Vaublanc a funcions com a membre de l\'Assemblea, i m\xc3\xa9s tard esdevingu\xc3\xa9 president del "Consell Departamental", conegut tamb\xc3\xa9 sota el nom de Consell General de Fran\xc3\xa7a. Aquest c\xc3\xa0rrec li donava dret a presidir el directori administratiu del departament.'